નવનીતરાય અને વીણાબેન ઘણાં સમયથી સાગરનો બદલાવ જોઈ રહ્યા હતા. તેમણે ડ્રાઈવરને બોલાવીને આનું કારણ પૂછયું એ ક્યાં જાય છે, કોને મળે છે? ડ્રાઈવરે તેમને બધી વાત કરી. તેઓનો અહમ ઘવાયો. નવનીતરાયે સાગરને બોલાવી ગુસ્સે થઈ કહ્યુ, “તને આપણાં સ્ટેટસનું ભાન છે કે નહી? બે ટકાની છોકરી સાથે તું સંબંધ વધારી રહ્યો છે, તે તારા પૈસાને લીધે તારી સાથે સંબંધ રાખે છે, તે તું કેમ સમજતો નથી?” સાગર મક્ક્મતાથી બોલ્યો, “સાચી રીતે તો મને હવે સમજણ આવી છે. હવે હું તમારી વૈભવશાળી જિંદગીથી કંટાળી ગયો છું. હસવાનું હોય કે રડવાનું હોય તે બધું નકલી, નિખાલસતા અને આત્મિયતા તમારી વૈભવશાળી જિંદગીથી ક્યાંય દૂર છે. એક રીતે તમારે તો રીનાનો આભાર માનવો જોઈએ. તેણે મને ખરાબ સોબત અને વ્યસનમાંથી છોડાવ્યો.